Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 2 Pv 550/14/6606	Lučenec, 20.1.2015
EEČ : 2-47-10-2015

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako matka syna  XXXXX, nar. 30.01.1996, hoci bola právoplatným rozsudkom Okresného súdu v Lučenci č.k. 8P 171/05 zo dňa 12.12.2005 zaviazaná k plateniu výživného  mesačne sumou 30 % zo sumy životného minima počnúc dňom 01.04.2005 vždy do 25-teho dňa toho ktorého mesiaca vopred na účet Detského domova Ratolesť v XXXXX takto uloženú povinnosť riadne, pravidelne a v plnom rozsahu neplnila v Lučenci a inde a za obdobie od 01.01.2009 doposiaľ Detskému domovu Ratolesť XXXXX na výživnom dlhovala celkovú sumu 375,52 €, čo predstavuje dlžné výživné na obdobie 15 mesiacov, 

lebo zanikla trestnosť činu

Odôvodnenie:
	Proti obvinenej XXXXX bolo vyšetrovateľom  PZ, OR PZ v Lučenci  vedené trestné stíhanie  pre prečin zanedbania povinnej výživy podľa § 207 odsek 1, odsek 3 písmeno b)  Trestného zákona na tom skutkovom základe, že ako matka syna XXXXX si neplnila v období od 01.01.2009 do mesiaca november 2014 vyživovaciu povinnosť určenú právoplatným rozsudkom Okresného súdu v Lučenci č.k. 8P 171/2005 zo dňa 12.12.2005. Keďže v priebehu skráteného vyšetrovania došlo k úprave obdobia neplatenia výživného, tak došlo k zmene právnej kvalifikácie skutku na prečin zanedbania povinnej výživy podľa § 207 odsek 1 Trestného zákona. 
	Obvinená XXXXX vo svojej výpovedi uviedla, že si je vedomá vyživovacej povinnosti voči synovi XXXXX, ktorý bol umiestnený do Detského domova Ratolesť v XXXXX XXXXX období od 19.12.2001. Uviedla, že za obdobie v ktorom výživné neplatila riadne a včas bola opakovane na rodičovskej a materskej dovolenke a teda nemala dostatok financií na platenie výživného. Vo svojom výsluchu dňa 19.12.2014 vypovedala, že dlžné výživné za obdobie od októbra 2009 až do februára 2011 vrátane, čo predstavuje sumu 375,52 € v plnom rozsahu uhradila. Vyšetrovateľka predložila ústrižky poštových poukazov z ktorých vyplýva, že Detskému domovu Ratolesť v XXXXX dlžné výživné vyplatila nasledovne: dňa 22.10.2014 detskému domovu zaslala sumu 200,- €, dňa 20.11.2014 vyplatila 150,- € a dňa 17.12.2014 na účet detského domova zaslala sumu 220,- €. 
	Vyplatenie vyššie uvedených súm potvrdila aj zástupkyňa Detského domova Ratolesť v XXXXX svedkyňa - poškodená XXXXX. Táto tiež uviedla, že XXXXX bol v ich zariadení v období od 19.12.2001 do 03.02.2014, kedy sa z dôvodu nadobudnutia plnoletosti rozhodol detský domov opustiť. Dodala, že obvinená sa o svojho syna nezaujímala a neudržiavala s ním kontakt. 
	Z vyšetrovacieho spisu vyplýva, že voči obvinenej XXXXX je možné vyvodiť trestnoprávnu zodpovednosť za prečin zanedbania povinnej výživy podľa § 207 Trestného zákona len za obdobie trvajúce od 01.10.2009 do 01.03.2011 s výnimkou obdobia od 19.07.2010 do 31.08.2010. V ostatnom skúmanom období trvajúcom od januára 2009 až doposiaľ obvinená poberala striedavo rodičovský a materský príspevok na svoje maloleté deti XXXXX, nar. 29.07.2011 a XXXXX, nar. 24.02.2014 resp. poberala dávky nemocenského poistenia a teda jej finančná situácia neumožňovala, aby si obvinená plnila aj vyživovaciu povinnosť voči synovi XXXXX.
	Vzhľadom k tomu, že obvinená XXXXX vyplatila Detskému domovu Ratolesť v XXXXX dlžné výživné za obdobie od 01.10.2009 do 01.03.2011, čo predstavuje obdobie za ktoré bolo možné vyvodiť trestnoprávnu zodpovednosť obvinenej za prečin zanedbania povinnej výživy podľa § 207 odsek 1 Trestného zákona a teda možno konštatovať, že využila ustanovenie § 86 odsek 1 písmeno a) Trestného zákona, bolo potrebné trestné stíhanie vedené proti nej podľa § 215 odsek 1 písmeno h) Trestného poriadku  s poukazom na ustanovenie § 86 odsek 1 písmeno a) Trestného zákona zastaviť. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Jela Gaštanová
prokurátorka